Gwamnatin jahar Katsina ta sanya dokar takaita sana’ar acaba a Katsina ▷ Legit.ng
Gwamnatin jahar Katsina ta sanya dokar takaita sana’ar acaba a Katsina
3 days ago 2432 views by Muhammad Auwal
Gwamnan jahar Katsina, Malam Aminu Bello Masari ya rattafa hannu kan wata sabuwar dokar hana zirga zirga acaba a garuruwan jahar Katsina gaba daya tun daga karfe 7 na dare zuwa karfe 6 na safiya.
Katsina Post ta ruwaito babban lauyan gwamnatin jahar Katsina, kuma kwamishinan shari’a na jahar, Ahmed El-Marzuk ne ya sanar da haka jim kadan bayan gwamnan ya rattafa hannunsa a kan sabuwar dokar.
KU KARANTA: Fadar shugaban kasa ta gargadi duk gwamnonin dake bindiga da kudaden kananan hukumomi
Sai dai majiyar Legit.ng ta bayyana cewa samar da wannan sabuwar doka baya rasa nasaba da matsalolin tsaro da ake fuskanta a jahar Katsina, musamman na yan bindiga da kuma masu garkuwa da mutane.
Kwamishina El-Marzuk ya bayyana cewa dokar za ta fara aiki ne daga ranar 20 ga watan Janairun shekarar 2020, sai dai yace dokar ba za ta yi aiki a kan jami’an hukumomin tsaro ba da suka hada da Sojoji, Yansanda, Civil Defense, kwastam, NDLEA da sauransu.
Kwamishinan ya kara da cewa gwamnatin jahar ta dauki wannan mataki ne saboda ta gano cewa yawancin hare haren da ake kaiwa da kuma satar mutane da ake yi a Katsina ana yin su ne da babura da Keke Napep.
Daga karshe kwamishinan ya sanar da cewa dokar ta tanadi hukuncin daurin shekara 1 ga duk wanda aka kama ya karya ta, sa’annan ya nemi jama’a dasu baiwa gwamnati hadin kai da sauran hukumomin tsaro domin dabbaka wannan doka.
Katsina State News TodayAminu Bello MasariHausa News
Abubuwa 5 da suka fi jan hankalin mata a tattare da namiji